প্রধান মন্ত্রীনা গুজরাতকী গুরুদ্বারা লখপত সাহিবতা পাংথোকপা গুরু নানক দেব জীগী গুরুপুরব থৌরমদা ৱা ঙাংখ্রে

প্রধান মন্ত্রী, শ্রী নরেন্দ্র মোদীনা গুজরাতকী গুরুদ্বারা লখপত সাহিবতা পাংথোকপা গুরু নানক দেব জীগী গুরুপুরবকী থৌরমদা মহাক্কী ৱারোল থমখ্রে। প্রধান মন্ত্রীনা ঙসিগী মীতিন্দা ৱা ঙাংবদা, গুরুদ্বারা লখপত সাহিবনা মতমগী ইচেল খুদিংমক উদুনা লাক্লি হায়না ফোংদোকখি। লখপত সাহিবনা মমাংগী মতমদা শক্তি শিন্নবগী থৌওং কয়া উখিবগী থৌওং কয়া মহাক্না নীংশিংলক্লে হায়না মহাক্না ফোংদোকখি। লমদম অসি মতম অমদা অতোপ্পা লৈবাকশিংদা থাখিগদবা পোত্থোক কয়াগী কারবারগী মরু ওইবা মফম অমা ওইরম্মি হায়না মহাক্না পাউদমখি। ইং ২০০১গী য়ুহা হাবগী থৌদোক থোকখ্রবা তুংদা, গুরুগী থৌজালদগী, মহাক্না শেংলবা লমদম অসিগী সেবা তৌজবা ফংখি হায়না ফোংদোকখি। মতম অদুদা, লৈবাক্কী মফম খুদিংগী খুৎ-শা হৈবশিংনা মফম অসিগী হান্না ওইরম্বা নীংথিরবা মওং-মতৌদা অমুক হন্না হঞ্জিনহনখি হায়না মহাক্না ফোংদোকখি। মফমসিগী ফক্লাংশিংদা অরিবা মতমগী ইবগী চৎনবী শিজিন্নদুনা গুরুবানী হক্লি হায়না মহাক্না হায়খি। মসিগী প্রোজেক্ত অসিদা য়ুনেস্কোনা মতম অদুদা ইকায় খুম্নবসু উৎখি। খ্বাইদগী থোইরবা গুরু সাহিবকী থৌজালদগী সরকার অসিনা গুরু গোবিন্দ সিংহজীগী চহি ৩৫০, গুরু নানক দেব জীগী প্রকাশ পুরবকী চহি ৫৫০ অমসুং গুরু তেগ বহাদুর জীগী প্রকাশ উৎসবকী চহি ৪০০শুবগী য়াইফরবা থৌরমশিং পাংথোকপা ঙম্লি হায়না প্রধান মন্ত্রীনা ফোংদোকখি। হৌখিবা চহি খরসিদসু, গুরু নানক জীগী পাউতাকশিংবু মালেম শিনবা থুংবদা অনৌবা পাঙ্গল অমগা লোয়ননা য়ৌহন্নবা থৌওং কয়া থাক খুদিংমক্তা হোৎনখি হায়না প্রধান মন্ত্রীনা হায়খি। দিকেদ কয়াদগী ঙাইদুনা লাক্লবা কর্তারপুর সাহিব কোরিদোরসু সরকারনা ইং ২০১৯দা শাবা লোইশিনখি। গুরু তেগ বহাদুর জীগী প্রকাশ উৎসবকী চহি ৪০০ মপুং ফারকপগী থৌরমসু হৌজিক-হৌজিক পাংথোক্লিবনি। লাইওরবা গুরু গ্রন্থ সাহিবকী ‘স্বরুপ’পু ঐখোয়না ইকুই কুইদনা অফঘানিস্তান্দগী ভারত্তা মাই পাক্না পুরকপা ঙমখ্রে হায়না প্রধান মন্ত্রীনা ফোংদোকখি। গুরুনা থৌজানবীদুনা অসিগুম্বা থবক পাংথোকপা ঙম্বদগী হেন্না নুংঙাইবা করি ওইবা য়াই হায়না মহাক্না মখা তাখি। মহাক্না থা খরগী মমাংদা অমেরিকাদা চৎলুবা মতমদা, অমেরিকানা পুৱারী ওইরবা পোৎলম ১৫০ হেন্না ভারত্তা পীথোরকখি হায়না মহাক্না মখা তানা পাউদমখি। ময়ামদুগী মরক্তা, গুরু হরগোবিন্দ সিংহগী মমিংবু পর্সিয়া লোলদা ইবা পেশকব্‌জ নত্ত্রগা অপীকপা ৱাহৈ অমসু য়াওরকখি হায়না মহাক্না হায়খি। “অসিগুম্বা থৌওং কয়া পাংথোকপা ঙম্বসি সরকার অসিগী লাইবক ফবনি”, হায়না প্রধান মন্ত্রীনা হায়খি। খালসা পন্থ হৌদোকপদা মরু ওইবা থৌদাং লৌখিবা পাঞ্চ প্যারেগী মরিশুবা গুরশিখ, ভাই মোখম সিংহ জীনা গুজরাত্তগী ওইরম্বা অসি গুজরাতকী ওইনা মতম পুম্বদা চাউথোকচনীংঙাই ওইদুনা লাক্লি হায়না প্রধান মন্ত্রীনা ফোংদোকখি। গুরুদ্বারা বেত দ্বার্কা ভাই মোখম সিংহ অসি মহাকপু নীংশিংবা ওইনা দেবভুমী দ্বার্কাদা শাখিবনি। লোইলম চনবশিংনা লান্দাবা অমসুং নমথদুনা থমখিবা মতমশিংদা শিংথানীংঙাই ওইরবা গুরুগী চৎনবীশিংনা ভারতকী খুন্নাইদা তেংবাংখিবশিংবু প্রধান মন্ত্রীনা ইকায় খুম্নবগা লোয়ননা অমুক্কা হন্না নিংশিংখি। খুন্নাই অসিদা চয়েৎনবা অমসুং তোখায় তাবগী থৌওংনা পীক থনবা মতমদা গুরু নানক দেব জীনা নুংশি চান্ননা লৈমিন্নবগী পাউজেল পুদুনা লাকখি হায়না মহাক্না হায়খি। মান্নবা থৌওং ওইনা, গুরু অর্জন দেব জীনা লৈবাক পুম্বগী শাধুশিংগী খোল্লাওশিংবু অমত্তা ওইনা পুন্সিন্দুনা লৈবাক অসিদা অমত্তা ওইবগী ইথিল পুরকখি। গুরু হরিকিশন জীনা সিখ অমসুং মীওইবা খুন্নাইবু হৌজিক হৌজিক লমজিংলিবা মীওইবা খুন্নাইদা তেংবাংবগী লম্বী উৎপীখি। গুরু নানক দেব জী অমসুং মহাক্কী মতুংদা লাকখিবা ঐখোয়গী তোঙানবা গুরুশিংনা ভারতকী থৱাইবু হিংহন্দুনা থম্বতা নত্তনা ভারতপু তেক্ত-কায়দনা থম্নবা লম্বী অমসু শেম্বিখি হায়না প্রধান মন্ত্রীনা হায়খি। ঐখোয়গী গুরুশিংনা তেংবাংলম্বা অসি খুন্নাই অমসুং স্পিরিচুএলিতী খক্তদা অকক্নবা নত্তে। ঐখোয়গী লৈবাক, লৈবাক অসিগীদমক্তা মুন্না খল্লুবা মতমদা উরিবা ফিভম, লৈবাক অসিগী থাজবা অমসুং অপুনবগী শক্তম্না ঙসি শাফরিবা অসিগী মপুং ওইবা মরমদি ঐখোয়গী সিখ গুরুশিংগী শিংথানীংঙাই ওইরবা ‘তপস্যা’ অসিননি। গুরু নানক দেব জীনা বাবরনা ভারত্তা লান্দারকপা মতমদা লৈবাক অসিনা নংগদবা খুদোংথীবশিংগী মতাংদা নীংথিনা খঙখি হায়না প্রধান মন্ত্রীনা হায়খি। গুরু তেগ বহাদুরগী মপুন্সি চুপ্পা অসিদি ‘লৈবাক্না অহানবদা’ হায়বসিগী খুদম্নি হায়বা ৱাফমদা প্রধান মন্ত্রীনা মিৎয়েং চঙখি। গুরু তেগ বহাদুর জীনা মীওইবা খুন্নাইগীদমক্তা খনবগী মতাংদা খোঙফম চেৎনা মতম পুম্বদা লৈখিবগুম্না মহাক্না ভারতকী থৱাইগী মতৌবু ঐখোয়দা উহনখি হায়না প্রধান মন্ত্রীনা হায়খি। লৈবাক্না মহাক্কী মফমদা ‘হিন্দ কি চাদর’ হায়বা মিংথোন পীবগী মওং অসিদা ভারত মচা খুদিংনা সিখকী চৎনবীদা পুক্নিং চঙবগী মমি তাবা ফংই। গুরু তেগ বহাদুরগী মথৌনা অমসুং ঔরাঙ্গজেবকা মাইয়োক্নবদা কত্থোকখিবা অসিনা লৈবাক্না অকী-অখঙ অমসুং ধর্মগী মিংদা কা-হেনবা লিচৎ চৎপগী মাইয়োক্তা করম্না থেংনখি হায়বা ঐখোয়দা তাক্লি হায়না মহাক্না মখা তাখি। মসিগা মান্নবা ওইনা, তরশুবা গুরু, গুরু গোবিন্দ সিংহ সাহিবকী পুন্সিগী খোংথাং অসিমকসু ৱাখল চেৎপা অমসুং কত্থোকপগী অচঙবা খুদম অমনি হায়না মহাক্না মখা তাখি। ঐখোয়গী সিখ ইচিল-ইনাও অমসুং ইচে-ইচলশিংনা ব্রিতিশ লৈঙাক্কী মখা পোন্না লৈজরবসু লৈবাক্কী নিংতম ইহৌগীদমক্তা লান্থেংনবা ঙম্বগী থৌনা লৈববু থাগৎপা ফোংদোকখি অমসুং ঐখোয়গী নিংতম ইহৌ অমসুং জালিয়ানৱালা বাঘকী মীহাৎ অসিনা হায়রিবা কত্থোকখিবশিং অসিগী শাখিনি হায়খি। অসিগুম্বা চৎনবী অসি হৌজিকসু হিংলি অমসুং ঐখোয়না হৌখিবা থৌদোকশিং নিংশিংদুনা মদুদগী ইথিল লৌরিবা হৌজিক্কী অমৃত মহোৎসবকী মতমসিদা হেন্না মরু ওইবা হেনগৎলে হায়না প্রধান মন্ত্রীনা ফোংদোকখি। কশ্মিরদগী কন্যাকুমারী ফাওবা, কচতগী কোহিমা ফাওবা, লৈবাক অপুনবনা পুন্না মঙলান শাগৎনরি, পুন্না হোৎনমিন্নদুনা মঙফাওনহন্নবসু হোৎনমিন্নরি হায়না প্রধান মন্ত্রীনা ফোংদোকখি। ঙসি, ঐখোয়গী লৈবাক্কী মন্ত্র অসিদি – এক ভারত, শ্রেস্থ ভারতনি হায়না মহাক্না অমুক্কা হন্না পনখি। ঙসি, লৈবাক্কী পান্দম অসিদি – মতিক লৈবা অনৌবা ভারত অমা অমুক হিংগৎহনবনি। ঙসি, লৈবাক্কী থৌশিল-থৌরাং অসিদি – লাইরবা খুদিংগী সেবা তৌবা, নমহৎপীরবশিংদা অহানবা মিৎয়েং চঙবনি। প্রধান মন্ত্রীনা লাই খুরুম্বা লাক্লিবা মীওইশিংদা কচকী রন কুমহৈ য়েংলুনবসু হায়জখি। কচতা অহোংবা পুরক্লিবা অসিনা কচকী মীয়ামগী মিৎয়েং অমসুং শুবা-নোম্বা কনবগী খুদম্নি হায়না মহাক্না হায়খি। প্রধান মন্ত্রীনা শ্রী অতল বিহারী ভাজপায়গী মপোক কুমওন অসিদা মহাক্কী মফমদা ইকায় খুম্নবা উৎলদুনা মহাক্না কচকীদমক্তা খঞ্জরম্বগী মতাংবু নিংশিংখি। “মফমসিদা য়ুহা হাখ্রবা তুংদা পায়খৎখিবা চাউখৎ-থৌরাংগী থবকশিংদা অতলজী অমসুং মহাক্কী সরকারনা শাগোন্নদুনা লেপখিবনি”, হায়না প্রধান মন্ত্রীনা নিংশিংখি। গুজরাতকী সিখ সঙ্গৎনা চহি খুদিংগী ওইনা দিসেম্বর ২৩দগী ২৫ ফাওবসি গুরুদ্বারা লাখপত সাহিবতা গুরু নানক দেবজীগী গুরুপুরব থৌরম পাংথোকই। গুরু নানক জীনা মহাক্কী খোঙচৎকী মনুংদা লাখপত্তা লৈরমখি। গুরুদ্বারা লাখপত্তা উগী খোঙউপ অমসুং পালখি (নাউশুম)গা লোয়ননা গুর্মুখিগী মেনুস্ক্রিপ অমসুং মার্কিং স্ক্রিপ য়াওনা মহাক্না শিজিন্নরম্বা পোৎলম কয়া অমা লৈ। ইং ২০০১গী য়ুহা হাবগী থৌদোক্তা গুরুদ্বারা অসিদা অকায়-অতোয় থোকখি। মতমদুগী মুখ্য মন্ত্রী, শ্রী নরেন্দ্র মোদীনা অকায়-অতোয়শিং খুদক্তা শেমজিন-শাজিনবগী থৌদাং লৌখি। গুরু নানক দেব জীগী ৫৫০শুবা প্রকাশ পুরব, গুরু গোবিন্দ সিংহ জীগী ৩৫০শুবা প্রকাশ পুরব অমসুং গুরু তেগ বহাদুর জীগী ৪০০শুবা প্রকাশ পুরব য়াওনা প্রধান মন্ত্রীনা অকোনবা ওইনা পাংথোকখিবা থৌওংশিংদা মহাক্কী ধর্মবু ইকায় খুম্নবগী মগুন উৎপগুম্না মসিগী থৌওং অসিনসু প্রধান মন্ত্রীনা ধর্মবু ইকায় খুম্নবগী মগুন উৎলি।